NRK benytter seg nå av SecureDrop som mottakssystem for ekstra sensitive tips.

Tipsløsningen SecureDrop, som vi i lengre tid har kjørt hos NRKbeta, er nå implementert for hele NRKs virksomhet.

Å si fra til mediene om misforhold og feil er viktig for samfunnet. Alle slike ytringer vernes av grunnloven. I Norge er det stort sett risikofritt å kontakte media. Du kan fortelle oss om det meste via vårt tipsskjema på nrk.no/03030, på telefon 03030, eller i brevs form.

Det finnes imidlertid situasjoner der dette på langt nær er trygt nok. NRKs varslerportal basert på SecureDrop-teknologien er da en løsning som bidrar til betydelig økt teknisk sikkerhet.

Systemet er myntet spesielt på sikker kommunikasjon mellom kilder og journalister, og vedlikeholdes av pressefrihetsorganisasjonen Freedom of the Press Foundation.

SecureDrop kan ikke nås i den vanlige nettleseren din. For å sørge for at løsningen er sikker, og ikke kan avlyttes, bruker systemet TOR-nettverket for kryptert kommunikasjon. Dette er et kritisk steg for å sørge for at kildevernet forblir inntakt.

Hvis du er over gjennomsnittet interessert i hvordan vi har ivaretatt sikkerheten til tipsløsningen, anbefaler vi å lese artikkelen om dette.

Vi har også skrevet en sak om hva Tor-nettverket er for noe, som kan være interessant for mange.

Det er viktig at du ikke besøker løsningen fra dine sedvanlige oppholdssteder: Ta heller med deg datamaskinen til et offentlig sted, logg på det trådløse nettverket og send oss informasjonen derfra. Spesielt må du tenke over om utstyret du bruker kan kontrolleres av andre enn deg selv – eksempler på det er datamaskin/mobil/nettverk kontrollert av arbeidsgiver.

Dette gjør det vanskeligere for utenforstående å spore deg. Hvis du vil være helt sikker på at du ikke er sporbar, bruker du i tillegg en annen datamaskin enn den du vanligvis bruker.

For videre detaljer om hvordan du benytter NRKs tipsløsning, besøk https://www.nrk.no/varsle/.